Die belangrikheid van entrepreneurskapLukas Coetsee. Foto: Verskaf. Deur Lukas Coetsee Alle lande lewer hul kwota entrepreneurs wat die samelewing verryk met innovasie en die lewering van ’n uiteenlopende reeks goedere en dienste. Hierdie groep mense is kosbaar aangesien hulle geleenthede identifiseer, hul eie geld waag in die ekonomiese ketting en die werklike skeppers van werk en welvaart is. Nie enige mens het die deursettingsvermoë om ’n besigheid van droom tot werklikheid deur te voer nie. Die staat spandeer ’n begroting terwyl ’n entrepreneur ’n begroting jaag. Dis nogal ironies dat die staat sy begroting finansier met belasting wat gehef word op entrepreneurs en die mense wat hulle in diens neem. ’n Mens sou daarom nogal verwag dat die staat sodanige entrepreneurs koester en aanmoedig, want slegs só kan volhoudende welvaart geskep word. Die anderkant van die munt wat minder oor gesels word, is besighede wat onsuksesvol is en die impak daarvan op gesinne en die samelewing. Dis nie maklik om ’n entrepreneur te wees nie, veral in Suid-Afrika. Ons ekonomiese poel is klein met ’n beduidende deel van ons samelewing wat werkloos is of op die broodlyn lewe. Wetgewing plaas boonop ’n enorme las op enige sakepersoon en entrepreneurs vind dat die staat onsimpatiek en kortsigtig is. Vra maar vir enige werkgewer wat met die voorskrifte van ’n bedingingsraad kennis gemaak het – dis niks anders as ’n kartel wat die klein toetreders tot die mark wil uithou nie. Entrepreneurs bring innovasie, maak ons lewens makliker en hef samelewings op. Mense wat werk het en ’n inkomste verdien, het meer selftrots en selfrespek teenoor diegene wat van welsyn lewe. Eiendom word opgepas, woongebiede verbeter, geld word vir onderwys aangewend en ’n legio sakegeleenthede ontstaan in so ’n samelewing. Sommige entrepreneurs word gebore, ander leer hoe om suksesvol te wees. In Suid-Afrika veroorsaak diskriminerende wetgewing dat al hoe meer wit mense hul heenkome na een of ander vorm van entrepreneurskap moet neem, en dan ook uitgesluit word van staatstenders en deesdae ook tenders van groot besighede. Dis daarom nie vreemd om in enige Afrikaland ’n Afrikaanssprekende sakepersoon raak te loop wat daar woeker met besigheid nie. Dis nou belangriker as ooit om die jeug en die innoveerders toe te rus met die boustene van ware entrepreneurskap.